Illum, il-Kummissjoni Ewropea ppreżentat strateġija ġdida biex trawwem sistema ekonomika u finanzjarja tal-UE aktar miftuħa, b'saħħitha u reżiljenti għas-snin li ġejjin. L-objettiv ta' din l-Istrateġija hu li tippermetti li l-Ewropa jkollha rwol aktar ewlieni fil-governanza ekonomika dinjija, filwaqt li fl-istess ħin tipproteġi s-Suq Uniku minn prattiki inġusti u abbużivi. Dan imur id f'id mal-impenn tal-UE għal ekonomija dinjija aktar reżiljenti u miftuħa, swieq finanzjarji internazzjonali li jiffunzjonaw tajjeb u sistema multilaterali bbażata fuq ir-regoli. Din l-istrateġija hija konformi mal-ambizzjoni tal-President von der Leyen għal Kummissjoni ġeopolitika u ssegwi l-Komunikazzjoni tal-Kummissjoni ta' Mejju 2020 dwar “Il-mument tal-Ewropa: Tiswija u Tħejjija għall-Ġenerazzjoni li Jmiss”. Dan l-approċċ propost huwa bbażat fuq tliet pilastri, li jirrinfurzaw lil xulxin b'mod reċiproku: L-istrateġija tal-lum tibni fuq il-Komunikazzjoni tal-2018 dwar ir-Rwol Internazzjonali tal-Euro, li kellha fokus qawwi fuq it-tisħiħ u l-approfondiment tal-Unjoni Ekonomika u Monetarja (UEM). Unjoni ekonomika u monetarja reżiljenti tinsab fil-qalba ta' munita stabbli. L-istrateġija tirrikonoxxi wkoll il-pjan ta' rkupru mingħajr preċedent “Next Generation EU” li ġie adottat mill-UE biex tiġi indirizzata l-pandemija tal-COVID-19 u biex l-ekonomiji tal-Ewropa jiġu megħjuna jirkupraw u jħaddnu t-trasformazzjonijiet ekoloġiċi u ditġitali. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-UE hija promotur tal-multilateraliżmu u hija impenjata li taħdem mill-qrib mas-sħab tagħha. Fl-istess ħin, l-UE għandha tikkonsolida l-pożizzjoni internazzjonali tagħha f'termini ekonomiċi u finanzjarji. Din l-Istrateġija tistabbilixxi modi ewlenin biex dan isir, b'mod partikolari billi tingħata spinta lill-użu f'livell dinji tal-munita komuni tal-UE - l-euro. Hija tħares ukoll lejn modi biex tissaħħaħ l-infrastruttura li tirfed is-sistema finanzjarja tagħna u biex nistinkaw għal tmexxija dinjija fil-finanzjament ekoloġiku u diġitali. Fit-tfassil ta' ekonomija aktar reżiljenti, l-UE trid ukoll tiddefendi ruħha aħjar kontra prattiki inġusti u illegali minn bnadi oħra. Meta dawn iseħħu, għandna naġixxu b'mod deċiżiv u qawwi, u huwa għalhekk li l-infurzar kredibbli tas-sanzjonijiet tal-UE huwa daqshekk importanti.” Mairead McGuinness, il-Kummissarju għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali, qalet: “L-ekonomija u s-suq finanzjarju tal-UE jridu jibqgħu attraenti għall-investituri internazzjonali. Progress sostanzjali mill-aħħar kriżi finanzjarja dinjija għen biex jittejjeb il-qafas istituzzjonali u leġiżlattiv tal-UE. Barra minn hekk, il-pjan ta' rkupru ambizzjuż tal-UE b'reazzjoni għall-kriżi tal-COVID-19 se jappoġġa l-ekonomija, jippromwovi l-innovazzjoni, iwessa' l-opportunitajiet ta' investiment u jżid il-provvista ta' bonds denominati f'euro ta' kwalità għolja. Biex jitkomplew dawn l-isforzi – u filwaqt li jitqiesu l-isfidi ġeopolitiċi ġodda – qed nipproponu għadd ta' azzjonijiet addizzjonali biex tiżdied ir-reżiljenza tal-ekonomija tal-UE u tal-infrastrutturi tas-suq finanzjarju tagħha, jitrawwem l-istatus tal-euro bħala munita ta' referenza internazzjonali, u jissaħħu l-implimentazzjoni u l-infurzar tas-sanzjonijiet tal-UE.” Paolo Gentiloni, il-Kummissarju responsabbli għall-ekonomija, qal: “It-tisħiħ tar-rwol internazzjonali tal-euro jista' jipproteġi l-ekonomija u s-sistema finanzjarja tagħna minn xokkijiet tal-kambju barrani, inaqqas id-dipendenza fuq muniti oħra u jiżgura spejjeż aktar baxxi tat-tranżazzjonijiet, tal-iħħeġġjar u tal-finanzjament għall-kumpaniji tal-UE. Permezz tal-baġit fit-tul il-ġdid tagħna u ta' NextGenerationEU, għandna l-għodod biex nappoġġaw l-irkupru u nibdlu l-ekonomiji tagħna – u matul dan il-proċess l-euro isir aktar attraenti għall-investituri globali.” Kadri Simson, il-Kummissarju għall-Enerġija, qalet: “Euro b'saħħtu huwa importanti għas-settur tal-enerġija. Fis-swieq tal-enerġija tal-UE, ir-rwol tal-euro kiber b'mod sinifikanti f'dawn l-aħħar snin. Rigward il-kuntratti tal-gass naturali, rajna żieda fis-sehem tiegħu minn 38 % għal 64 %. Irridu niżguraw li din ix-xejra tkompli fi swieq ġodda, pereżempju għall-idroġenu, kif ukoll fi swieq strateġiċi għall-enerġija rinnovabbli, fejn l-UE hija mexxejja globali. Irridu wkoll insaħħu r-rwol tal-euro fil-finanzjament ta' investimenti sostenibbli, b'mod partikolari bħala l-munita għall-bonds ħodor.” Il-Komunikazzjoni tal-Kummissjoni ta' Diċembru 2018 dwar it-tisħiħ tar-rwol internazzjonali tal-euro stabbiliet xi azzjonijiet ewlenin biex jissaħħaħ l-istatus tal-euro. Din il-Komunikazzjoni kienet akkumpanjata minn Rakkomandazzjoni dwar ir-rwol internazzjonali tal-euro fl-enerġija u segwita minn ħames konsultazzjonijiet settorjali dwar ir-rwol tal-euro fis-swieq tal-kambju, fis-settur tal-enerġija, fis-swieq tal-materja prima, fil-kummerċ tal-agrikoltura u tal-prodotti bażiċi tal-ikel u fis-settur tat-trasport. Il-Komunikazzjoni tal-Kummissjoni Komunikazzjoni ta' Diċembru 2018 “Lejn rwol internazzjonali aktar b'saħħtu tal-euro” Rakkomandazzjoni dwar ir-rwol internazzjonali tal-euro fl-enerġija Konsultazzjonijiet settorjali dwar ir-rwol tal-euro fis-swieq tal-kambju, fis-settur tal-enerġija, fis-swieq tal-materja prima, fil-kummerċ tal-agrikoltura u tal-prodotti bażiċi tal-ikel u fis-settur tat-trasport L-Istatut tal-Imblukkar aġġornat li jappoġġa l-ftehim mal-Iran dwar il-qasam nukleari jidħol fis-seħħ Mistoqsijiet u Tweġibiet